《家侄季高作诗止酒戏赋二首 其二》
宋代·刘一止

渊明赋止酒，止酒未尝止。今朝诗固云，从此真止矣。

我观他日诗，说酒特未已。必饮诚有累，必止亦非理。

无如作病何，聊用忘忧耳。得失定相半，随遇无彼此。

胡为我阿咸，深拒坚壁垒。子言故多师，乌有与亡是。

独此止酒诗，字字如信史。恐子昧圆通，未究真正义。

当观诸世间，一一等幻戏。死生尚云尔，何乃较醒醉。

操瓢起相从，无为乏我事。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。